**CESTNÁ NÁKLADNÁ DOPRAVA V 1. ŠTVRŤROKU 2021** [[1]](#footnote-1)1)

**Preprava tovaru po cestách klesla v 1. štvrťroku medziročne o 5,3 %**

**Výkony po zohľadnení prepravných vzdialeností sa oproti 1. štvrťroku 2020 tiež znížili, ale len o 0,5 %. Viac ako štyri pätiny sa realizovali v medzinárodnej preprave.**

Dopravnými prostriedkami (nákladnými automobilmi s  užitočnou hmotnosťou od 1 tony a ťahačmi) sa v 1. štvrťroku 2021 prepravilo 32,4 mil. ton tovarov. Vo vnútroštátnej preprave sa prepravilo 68,7 % tovarov a v medzinárodnej preprave 31,3 % tovarov. Na celkovej preprave sa preprava tovaru pre vlastné potreby (na zabezpečenie vlastného výrobného procesu) podieľala 14,8 % a preprava tovaru pre cudzie potreby (za úplatu) 85,2 %. V porovnaní s 1. štvrťrokom 2020 sa preprava tovaru znížila o 5,3 % z toho vo vnútroštátnej preprave o 6,5 % a v medzinárodnej preprave o 2,6 %.

Výkony v tonokilometroch sa v porovnaní s 1. štvrťrokom 2020 znížili o 0,5 %. Z celkových výkonov sa vo vnútroštátnej preprave realizovalo 18,5 % a v medzinárodnej preprave 81,5 %. Výkony pre vlastné potreby (na zabezpečenie vlastného výrobného procesu) sa na celkových výkonoch podieľali 3,6 % a pre cudzie potreby (za úplatu) 96,4 %. Výkony vo vnútroštátnej preprave sa oproti 1. štvrťroku 2020 zvýšili o 1,7 % a v medzinárodnej preprave sa znížili o 0,9 %.

|  |  |  |  |  |  |  |
| --- | --- | --- | --- | --- | --- | --- |
| **Preprava tovaru (tis. ton)** | | Index 1.Q.2021 1.Q.2020 |  | **Výkony (mil. tkm)** | | Index 1.Q.2021 1.Q.2020 |
|  |  |  |  |  |  |  |
| **SR spolu** | **32 356** | **94,7** |  | **SR spolu** | **7 692,6** | **99,5** |
| v tom |  |  |  | v tom |  |  |
| vnútroštátna preprava | 22 225 | 93,5 |  | vnútroštátna preprava | 1 423,2 | 101,7 |
| dovoz | 2 668 | 101,4 |  | dovoz | 1 724,2 | 107,4 |
| vývoz | 3 383 | 91,3 |  | vývoz | 2 027,2 | 101,2 |
| tretie krajiny | 3 080 | 96,4 |  | tretie krajiny | 2 262,0 | 91,3 |
| medzinárodná kabotáž | 1 000 | 114,5 |  | medzinárodná kabotáž | 256,0 | 105,6 |

V sledovanom období vozidlá najazdili vo vnútroštátnej a medzinárodnej doprave spolu 903 mil. km, čo bolo o 5 % menej v porovnaní s rovnakým obdobím minulého roka. Kilometre s nákladom sa na celkovom počte najazdených kilometrov podieľali 78,8 % a bez nákladu (prázdne jazdy) 21,2 %.

Vo vnútroštátnej preprave sa najazdilo 366,8 mil. km, v porovnaní s 1. štvrťrokom 2020 počet najazdených kilometrov klesol o 9,5 %. S nákladom bolo najazdených 67,3 % a bez nákladu 32,7 % kilometrov.

V medzinárodnej preprave sa najazdilo 536,2 mil. km, čo bolo o 1,6 % menej ako v prvom štvrťroku 2020. Počet najazdených kilometrov s tovarom sa znížil o 2,3 % a bez tovaru sa zvýšili o 3,2 %. Na území Slovenska vozidlá najazdili 556 mil. km, v tom pre cudzie potreby 70,1 % a pre vlastné potreby 29,9 %.

Viac ako 55 % **vnútroštátnej prepravy tovarov** sa realizovala nákladnými vozidlami na priemernú prepravnú vzdialenosť 32,5 km, z toho 38 % tovarov bolo prepravených sklápacími nákladnými vozidlami. Ťahačmi sa prepravilo takmer 45 % tovarov na priemernú prepravnú vzdialenosť 103,1 km.

Preprava voľne loženého (pevného) tovaru sa na celkovej vnútroštátnej preprave tovaru podieľala 50 %, 26,8 % tovaru bolo prepravovaného na paletách a kontajnermi sa previezlo 7,6 % tovaru.

|  |  |  |  |
| --- | --- | --- | --- |
| **Vnútroštátna preprava tovarov v %** | | | |
| Tovarová skupina | Podiel na celkovej preprave tovaru | v tom | |
| pre cudzie potreby | pre vlastné potreby |
| z toho: |  |  |  |
| kovové rudy a ostatné nerastné suroviny; rašelina; urán a tórium | 22,0 | 19,1 | 34,0 |
| výrobky poľnohospodárstva, poľovníctva, lesníctva ryby a ostatné ryb. výrobky | 14,0 | 14,7 | 11,1 |
| ostatné nekovové minerálne výrobky | 11,1 | 12,7 | 5,0 |
| potravinové výrobky, nápoje a tabak | 10,3 | 11,1 | 7,1 |
| druhotné suroviny, komunálny a iný odpad | 7,8 | 7,9 | 7,3 |

|  |  |  |  |
| --- | --- | --- | --- |
| **Medzinárodná preprava tovarov v %** | | | |
| Tovarová skupina | Podiel na celkovej preprave tovaru | z toho | |
| dovoz | vývoz |
|  |  |  |  |
| z toho: |  |  |  |
| výrobky poľnohospodárstva, poľovníctva, lesníctva ryby a ostatné ryb. výrobky | 18,7 | 11,6 | 24,2 |
| základné kovy; kovové výrobky, okrem strojov a zariadení | 13,2 | 11,9 | 14,2 |
| dopravné zariadenia | 11,8 | 14,5 | 9,5 |
| zberný tovar; rôznorodý tovar, ktorý sa prepravuje spoločne | 7,4 | 9,1 | 6,1 |
| chemikálie, chemické výrobky a syntetické vlákna; guma a plastové výrobky | 6,9 | 8,6 | 5,5 |

V **medzinárodnej preprave tovarov** sa 92 % prepravy tovarov realizovalo ťahačmi na priemernú prepravnú vzdialenosť 621,6 km a 8 % nákladnými vozidlami na priemernú prepravnú vzdialenosť 591,2  km.

Takmer 29 % prepravovaného tovaru tvoril voľne ložený (pevný) tovar, 56 % tovaru bolo prepravovaného na paletách a kontajnermi sa previezlo 2,2 % tovaru.

Prevažná časť tovarov sa doviezla ako aj vyviezla z Českej republiky, Maďarska, Nemecka, Rakúska, Talianska a Poľska.

1. 1) na základe výberového zisťovania v cestnej nákladnej doprave podľa smernice EU 70/2012 - Štatistické zisťovanie v cestnej nákladnej doprave. Základom pre zisťovanie je nákladný dopravný prostriedok, ktorého správanie na dopravnom trhu sa sleduje počas jedného týždňa. Z databanky vozidiel registrovaných na území Slovenskej republiky (správca Ministerstvo vnútra SR) bolo na 1. štvrťrok 2021 vybraných 3 250 vozidiel. Výber bol urobený stratifikovane podľa právnej formy prevádzkovateľov vozidiel, užitočnej hmotnosti vozidiel a regiónov. [↑](#footnote-ref-1)